29.9.2023
SL
Uradni list Evropske unije
C 349/45
Obdavčitev konvencionalnih goriv 3.13 Ker bo gradnja novih plovil za ladjarska podjetja EU pomenila ekonomsko tveganje, EESO poziva, naj se sprejmejo politike za pravno varnost ladjarskih podjetij.
Zato je treba zamrzniti uvajanje novih davkov na tradicionalno ribiško gorivo (dizelsko), dokler ne bodo tržno dostopne nove pogonske tehnologije in tehnologije goriv in dokler ne bo popolnoma določen zakonodajni okvir za izvedbo potrebnih posodobitev, sicer bi s tem sektor le kaznovali.
Partnerstvo za energetski prehod v ribištvu in akvakulturi EU 3.14 Sektor nima na voljo smernic, dobaviteljev tehnologije in odgovornih politikov, da bi vedel, kako se lotiti razogljičenja.
Zato EESO pozdravlja pobudo Komisije o vzpostavitvi skupine strokovnjakov, ki bi svetovala o razpoložljivih drugih možnostih, prihodnjem napredku, trgu itd.
Pomembno bi bilo zlasti opredeliti tehnologije, ki najbolje delujejo za posamezen segment flote in regijo, pri čemer bo morda treba kombinirati različne vire energije.
Poleg tega bodo koristne tudi kampanje obveščanja in ozaveščanja o verigi ribištva in industrije za spodbujanje razogljičenja.
Modro gospodarstvo 3.15 Modro gospodarstvo zajema vse gospodarske dejavnosti, ki so odvisne od morja.
Različni sektorji, ki sestavljajo modro gospodarstvo (ribištvo, biotehnologija, plovba, morski promet, akvakultura, ladjedelništvo, dobavna veriga, logistika in prevoz), so medsebojno odvisni, saj temeljijo na skupnih kompetencah in skupni infrastrukturi (pristanišča, logistične mreže in distribucija elektrike) ter na trajnostni rabi morskih virov.
EESO poudarja, da je treba uporabiti celovito strategijo razogljičenja in poskusiti najti sinergije med različnimi členi verige.
Poleg tega EESO poziva, naj se zagotovijo ustrezni človeški viri in kvalifikacije za zasnovo, izgradnjo in upravljanje sodobnih plovil.
Nujno je treba pritegniti specializirano delovno silo.
4.
Posebne ugotovitve
Napredna goriva 4.1 EESO opozarja, da imajo napredna goriva, ki niso proizvedena iz prehranskih ali krmnih poljščin, potencial za krožno gospodarstvo, boj proti odseljevanju z obalnih podeželskih območij in seveda krepitev energetske neodvisnosti EU.
V skladu s cilji nevtralnosti emisij CO2, ki si jih je določila EU, se lahko neto emisije CO2 takšnih alternativnih goriv pri izgorevanju v motorjih zmanjšajo na nič, če so proizvedena z električno energijo iz obnovljivih virov.
4.2 Komisija iz različnih razlogov omejuje uporabo biogoriv iz rastlin, kar je EESO pozdravil v več mnenjih.
Vendar ni jasne strategije za razvoj in uvedbo alternativnih goriv, ki bi bila pomembna ne le za ribištvo, temveč tudi za druge sektorje.
Prav tako ni prednostnega razvrščanja glede tega, kateri od sektorjev, ki jih je težko razogljičiti (med katere sodi tudi ribištvo), bi moral imeti prednostni dostop do takih goriv.
To otežuje prizadevanja ribiškega sektorja za čim hitrejši potek razogljičenja.
EESO poudarja, da so na tej poti k razogljičenju sektorjev, ki jih je težko elektrificirati, kot je ribiški, obnovljiva nizkoogljična goriva možnost, ki jo narekuje zdrava pamet.
Napredna alternativna goriva, ki niso proizvedena iz prehranskih ali krmnih poljščin, bodo zaradi manjše razpoložljivosti in zahtevnejše tehnologije dražja.
Kot je EESO že poudaril (9), je treba odpraviti razliko v ceni med fosilnimi in alternativnimi gorivi, čistejša goriva pa morajo postati cenovno dostopnejša in široko razpoložljiva.
4.3 EESO opozarja, da sedanja biodizelska goriva izvirajo iz poljščin (palmovega olja, olja oljne ogrščice, sojinega olja in sončničnega olja), ki ne zagotavljajo popolnega razogljičenja; poleg tega tudi ni na voljo dovolj surovin.
Rešitev (ki še ni na voljo) bi bila mešanje sedanjega dizelskega goriva z vse večjimi količinami elektro-dizelskega goriva, tj. sintetičnega goriva, ki se proizvaja z zelenim elektroliznim vodikom in zajetim CO2.
Ta e-goriva se proizvajajo iz ogljikovega dioksida, ki je bil predhodno zajet iz ozračja ali industrijskih procesov, v katerih se proizvaja CO2, pred njegovo sprostitvijo.
(9)
Mnenje Evropskega ekonomsko-socialnega odbora – Predlog uredbe Evropskega parlamenta in Sveta o uporabi obnovljivih in nizkoogljičnih goriv v pomorskem prevozu ter spremembi Direktive 2009/16/ES (COM(2021) 562 final – 2021/0210 (COD)) (UL C 152, 6.4.2022, str. 145).